KIRJALLINEN KYSYMYS E-0182/00 esittäjä(t): Paul Rübig (PPE-DE) komissiolle. Henkilöautojen jättäminen arvonlisäveron vähennysoikeuden ulkopuolelle Itävallassa.



Virallinen lehti nro 280 E , 03/10/2000 s. 0195 - 0196



KIRJALLINEN KYSYMYS E-0182/00 esittäjä(t): Paul Rübig (PPE-DE) komissiolle (31. tammikuuta 2000) Aihe: Henkilöautojen jättäminen arvonlisäveron vähennysoikeuden ulkopuolelle Itävallassa Itävallassa henkilöautoista ei voi vähentää arvonlisäveroa, mikä vääristää räikeästi itävaltalaisten yritysten kilpailua muiden jäsenvaltioiden yrityksiin verrattuna. Tästä syystä olisi tarpeen panna välittömästi täytäntöön Euroopan parlamentin muuttamassa muodossa komission ehdotuksesta neuvoston direktiiviksi (KOM(98) 377 lop.)(1) se osa, joka koskee määräysten yhdenmukaistamista niiden kustannusten osalta, jotka eivät oikeuta täyteen vähennykseen. On erittäin myönteistä, että palautusmenettely poistuu tämän ehdotuksen myötä, koska se on lähes kaikissa jäsenvaltioissa erittäin aikaa vievä (jopa 5 vuotta) ja kallis, mikä vaikuttaa haitallisesti unionin talouteen. Mihin toimiin komissio aikoo ryhtyä, jotta komission asiakirjassa (KOM(98) 377 lop.) ja ehdotuksessa neuvoston asetukseksi mainitut muutokset direktiiviin 77/388/ETY(2) voidaan panna nopeasti täytäntöön? Aikooko komissio suosia ehdotuksen (KOM(98) 377 lop.) sitä osaa, joka koskee arvonlisäveron vähennysoikeuden ulkopuolelle jättämistä? Siinä on kyse ainoastaan nykyisen arvonlisäverojärjestelmän uudistamisesta ja yhdenmukaisesta soveltamisesta, mutta sen myötä voidaan kuitenkin vähentää kilpailun vääristymiä sisämarkkinoilla. (1) EYVL C 219, 15.7.1998, s. 16. (2) EYVL L 145, 13.6.1977, s. 1. Frederik Bolkesteinin komission puolesta antama vastaus (14. maaliskuuta 2000) Komissio on 17. kesäkuuta 1998 toimittanut neuvostolle ehdotuksen neuvoston direktiiviksi arvonlisäveron vähennysoikeutta koskevan direktiivin 77/388/ETY muuttamisesta. Ehdotus on sisällöltään sellainen, että se voisi tuoda ratkaisun esitettyihin ongelmiin. EY:n perustamissopimuksen 93 artiklan (entisen 99 artiklan) nojalla kyseisen ehdotuksen hyväksymiseen tarvitaan neuvoston yksimielinen päätös. Toistaiseksi ehdotus on yhä käsiteltävänä neuvostossa sen teknisessä ryhmässä eikä ehdotuksen hyväksymisestä olla päästy yksimielisyyteen. Komissio tekee kaikkensa sovitteluratkaisun löytämiseksi neuvostossa, mutta valvoo kuitenkin, että tämä kompromissi vastaa alkuperäisen ehdotuksen tarkoitusta. Kuten arvoisa parlamentin jäsen oikeutetusti osoittaa, ehdotuksessa on kaksi osaa. Toinen osa käsittelee kansallisten lainsäädäntöjen lähentämistä niiden kustannusten osalta, joiden vähennysoikeutta on rajoitettu, ja toinen osa käsittelee säädetyn arvonlisäveron palautusta koskevan menettelyn korvaamista vähennysoikeudella toisessa maassa jäsenvaltioiden liikevaihtoverolainsäädännön yhdenmukaistamisesta maan alueelle sijoittautumattomille verovelvollisille suoritettavaa arvonlisäveron palautusta koskevat yksityiskohtaiset säännöt 6 päivänä joulukuuta 1979 annetun neuvoston kahdeksannen direktiivin 79/1072/ETY(1) mukaisesti. Komission kanta on, että ehdotuksen molemmat osat ovat yhtä tärkeitä. Myöskään neuvostossa käydyt neuvottelut eivät ole tähän asti osoittaneet ehdotuksen pilkkomista tarpeelliseksi. (1) EYVL L 331, 27.12.1979.